b"\n_START_ARTICLE_\nPen\xc3\xa0guila\n_START_SECTION_\nGeografia\n_START_PARAGRAPH_\nSituat en el domini preb\xc3\xa8tic valenci\xc3\xa0, el municipi de Pen\xc3\xa0guila s'est\xc3\xa9n des de l'Ull del Moro (1051 m), a l'oest, fins a l'alt de la Creueta, a l'est, formant part dels vessants septentrionals de la serra d'Aitana i obert cap a la foia d'Alcoi. Recorre el terme longitudinalment el riu de Frainos, que aflu\xc3\xafx en el riu Bolet._NEWLINE_La localitat est\xc3\xa0 enclavada en el vessant occidental de la Serra d'Aitana. Es comunica, a trav\xc3\xa9s de la CV-70 que enlla\xc3\xa7a amb l'autovia A-7, amb Alacant i Val\xc3\xa8ncia. Limita amb els termes municipals d'Alcoleja, Alcoi, Benasau, Benifallim, Benilloba, Cocentaina, Gorga, Relleu i Sella._NEWLINE_El clima \xc3\xa9s mediterrani, matisat per l'altitud i la seua localitzaci\xc3\xb3 a l'interior, a les valls d'Alcoi, amb una temperatura mitjana anual de 14,5\xc2\xbaC i unes precipitacions de 536 mm.\n_START_SECTION_\nHist\xc3\xb2ria\n_START_PARAGRAPH_\nD'origen musulm\xc3\xa0, la vila estigu\xc3\xa9 totalment emmurallada, i actualment es conserven restes dels murs i algunes torres; aix\xc3\xad com diversos casalots senyorials. En el segle XIII ser\xc3\xa0 protagonista el seu castell degut a les insurreccions d'Al-Azraq. Dominats els sublevats en l'any 1258, els mud\xc3\xa8jars seran expulsats de la poblaci\xc3\xb3, que va quedar aix\xc3\xad despoblada. El rei Jaume I d'Arag\xc3\xb3 en fou el primer senyor, el qual en document fet a Cocentaina el 18 de juny de 1258 don\xc3\xa0 la senyoria de Pen\xc3\xa0guila al cavaller Xim\xc3\xa8n Peres d'Or\xc3\xads. Despr\xc3\xa9s de la segona sublevaci\xc3\xb3, en la qual morir\xc3\xa0 al-Azraq, les terres seran entregades (1276) als ballesters que defensaven el castell, i per tant, fou repoblada amb cristians de natura. Un descendent de Xim\xc3\xa8n Peres d'Or\xc3\xads, Joan Xim\xc3\xa8n d'Or\xc3\xads, senyor de Pen\xc3\xa0guila, en vengu\xc3\xa9 les terres a Bernat de Cru\xc3\xaflles, ja senyor de Pen\xc3\xa0guila. L'any 1338 Pere III el Cerimoni\xc3\xb3s va fortificar-lo, i encarreg\xc3\xa0 la seua defensa a Sanxo Lopez de Boltaina. Fou vila reial amb dret a vot en les Corts Valencianes. Fins a l'any 1535 depengueren de la seua parr\xc3\xb2quia les esgl\xc3\xa9sies d'Alcoleja, Ares, Benigali i Beniafe. Pertany\xc3\xa9 durant els segles XV i XVI a la fam\xc3\xadlia Fenollar i despr\xc3\xa9s als marquesos de Guadalest."